Dsatax-il xahar wara li żort il-kulleġġ ta' Sant'Agtha fir-Rabat biex tkellimt fuq Il-Każ Manduca mal-istudenti tal-primarja, erġajt mort, din id-darba biex inkellimhom dwar it-tieni każ tal-Investigatur Virtwali . Mort l-Erbgħa 30 ta' Novembru 2016. Laqgħuni bl-istess entużjażmu tal-ewwel darba. Ma kellix bżonn nintroduċi lill-protagonist tan-novelli tiegħi – kollha kienu jafu bih. Il-ħabib tiegħi, Duncan Caruana, għalliem fl-istess kulleġġ u l-kollegi tiegħu, kienu ħadu ħsieb li lil Irvin Vella jkun jafu kulħadd. Wara introduzzjoni qasira, qrajt silta minn Il-Każ tas-Serqiet Strambi . Imbagħad għidtilhom jistqsu li jridu. U staqsew. Ħafna. Kien hemm uħud li kienu diġá xtraw il-ktieb mill-Festival tal-Ktieb u kien hemm fosthom li qrawh. U għalkemm il-mistoqsijiet 'tas-soltu' feġġew (fi xħin tikteb, kemm jieħu żmien ktieb biex jinkiteb u jiġi ppubblikat, min jagħmel il-qoxra), ħafna mill-mistoqsijiet kienu dwar il-kotba li jmiss. Infatti kellimthom dwar it-tielet każ ta' Irvin Vella li se jkun ippubblikat fl-2017, u tajthom ħjiel ukoll dwar xiex se jkunu ir-raba' u l-ħames każijiet. Ma mdumx ma nerġa' nżurhom. Fil-bidu tas-sena d-dieħla se nkun qed naħdem ma' studenti ta' dan il-kulleġġ fuq proġett ta' kitba kreattiva bl-għan li jaraw xogħolhom ippubblikat. Naf żgur li se jkun suċċess għax l-enerġija li hemm tbaqbaq f'dak il-post ma tħallilekx dubju.
Irvin Vella jerġa' jmur SPMC